2004D9020 — SL — 31.05.2007 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:

▼B

SKLEP KOMISIJE

z dne 23. decembra 2003

o ustanovitvi izvajalske agencije „Izvajalska agencija za inteligentno energijo“ za upravljanje aktivnosti Skupnosti na področju energije v skladu z Uredbo Sveta (ES) št. 58/2003

(2004/20/ES)

KOMISIJA EVROPSKIH SKUPNOSTI JE – ob upoštevanju Pogodbe o ustanovitvi Evropske skupnosti, ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti, ( 1 ) in zlasti člena 3(1) Uredbe, ob upoštevanju naslednjega: (1) Evropska unija je v okviru strategije trajnostnega razvoja sprejela ukrepe za spodbujanje in razvijanje obnovljivih virov energije in energijske učinkovitosti, da bi na uravnotežen način prispevala k naslednjim splošnim ciljem: varnost preskrbe z energijo, konkurenčnost in varstvo okolja. (2) Med te ukrepe sodi Sklep št. 1230/2003/ES Evropskega parlamenta in Sveta z dne 26. junija 2003 o sprejetju večletnega akcijskega programa na področju energije: „Inteligentna energija – Evropa (2003–2006)“ ( 2 ), katerega področja aktivnosti so razvijanje obnovljivih virov energije in energijske učinkovitosti, vključno s transportnim sektorjem, in njihovo spodbujanje v državah v razvoju. (3) Uredba (ES) št. 58/2003 pooblašča Komisijo, da ustanovi izvajalske agencije v skladu s splošnim statutom, določenim z Uredbo, in da jim zaupa upravljanje nekaterih projektov v zvezi z enim ali več programov Skupnosti. (4) Komisija je pooblaščena za ustanavljanje izvajalskih agencij zato, da se lahko usmeri na prednostne aktivnosti in funkcije, ki jih ni mogoče oddati v izvajanje, ne da bi izgubila nadzor nad njimi ali končno odgovornost za aktivnosti, ki jih upravljajo navedene izvajalske agencije. (5) Upravljanje programa „Inteligentna energija – Evropa“ vključuje izvajanje tehničnih projektov, ki ne implicirajo sprejemanja političnih odločitev in zahtevajo visoko raven tehničnega in finančnega strokovnega znanja in izkušenj ves čas trajanja projekta. (6) Delegiranje nalog v zvezi z izvajanjem programa na izvajalsko agencijo je mogoče ob jasni ločitvi med načrtovanjem, določitvijo prioritet in ovrednotenjem programa, ki jih izvaja Komisija, ter izvajanjem projekta, ki je zaupan izvajalski agenciji. (7) Analiza stroškov in koristi, ki je bila izvedena za ta namen, je pokazala, da bi nekatere naloge, kakor so izvrševanje proračuna, tehnično in finančno spremljanje projektov, razširjanje in uporaba rezultatov, lahko učinkoviteje izvajala izvajalska agencija, pri čemer bi bilo zagotovljeno, da Komisija izvaja program „Inteligentna energija – Evropa“ v skladu s sklepom o sprejetju programa kakor tudi z delovnim načrtom programa in smernicami, ki jih sprejme Komisija ob pomoči upravljalnega odbora, predvidenega v členu 8 Sklepa. (8) Uporaba izvajalske agencije bi omogočila učinkovitejše upravljanje novega programa, znatno večjega v primerjavi s prejšnjim. (9) To, da bi izvajalska agencija izvajala opredeljene naloge, bi Komisiji omogočalo, da se osredotoči na strateška in normativna vprašanja, s čimer bi povečala pomoč Skupnosti za večnacionalne aktivnosti v državah članicah. To je najboljši način za doseganje ciljev v zvezi z energijo, določenih v različnih pravnih besedilih in drugih ukrepih na področju obnovljivih virov energije in energijske učinkovitosti, vključno s transportnim sektorjem. (10) Izvajanje prednostnih nalog Komisije in zlasti strategije trajnostnega razvoja lahko privede do sprejetja ukrepov kot dela politike Skupnosti na navedenih področjih, ki implicirajo aktivnosti Skupnosti, ki bi jih lahko izvajale agencije. Treba je predvideti možnost delegiranja dodatnih nalog upravljanja in izvajanja na agencijo. (11) Ukrepi, ki jih predvideva ta sklep, so v skladu z mnenjem Odbora izvajalskih agencij – ob upoštevanju naslednjega: SKLENILA:

Člen 1

Ustanovitev agencije

1. Ustanovi se izvajalska agencija (v nadaljevanju: „agencija“) za upravljanje aktivnosti Skupnosti na področju energije, katere statut je določen z Uredbo Sveta (ES) št. 58/2003.

▼M1

2. Agencija se imenuje „Izvajalska agencija za konkurenčnost in inovativnost“.

▼B

Člen 2

Sedež

Agencija ima sedež v Bruslju.

▼M1

Člen 3

Trajanje

Agencija svoje naloge opravlja od 1. januarja 2004 do 31. decembra 2015.

Člen 4

Cilji in naloge

1. Agencija je pristojna za izvedbo naslednjih izvedbenih nalog za upravljanje aktivnosti Skupnosti na področju energetike, podjetništva in inovativnosti, vključno z ekološkimi inovacijami in trajnostnim tovornim prometom v okviru Okvirnega programa za konkurenčnost in inovativnost za obdobje 2007–2013, vzpostavljenega s Sklepom št. 1639/2006/ES Evropskega parlamenta in Sveta ( 3 ) (v nadaljevanju „OPKI“) in drugega programa Marco Polo za obdobje 2007–2013, vzpostavljenega z Uredbo (ES) št. 1692/2006 Evropskega parlamenta in Sveta ( 4 ):

(a) upravljanje vseh faz posebnih projektov v okviru Programa za podjetništvo in inovacije ter programa „Inteligentna energija – Evropa“, vzpostavljenega s Sklepom št. 1639/2006/ES in drugega programa Marco Polo ter tudi potrebnih pregledov s sprejemanjem pomembnih odločitev na osnovi pooblastil, ki ji jih je dodelila Komisija;

(b) sprejemanje instrumentov za proračunsko izvrševanje prihodkov in odhodkov ter izvrševanje proračuna na osnovi pooblastila Komisije, vseh potrebnih ukrepov za upravljanje izvedbenih ukrepov in zlasti tistih, ki so povezani z oddajo javnih naročil in dotacij v okviru OPKI in drugega programa Marco Polo;

(c) zbiranje, analiza in posredovanje informacij, potrebnih za usmerjanje in ocenjevanje izvajanja OPKI in drugega programa Marco Polo, Komisiji.

2. Agencija upravlja tudi vse faze izvedbenih ukrepov, za katere je bila pooblaščena v okviru naslednjih programov:

(a) program „Inteligentna energija – Evropa“ za obdobje 2003–2006, vzpostavljen z Odločbo št. 1230/2003/ES Evropskega parlamenta in Sveta ( 5 );

(b) program Marco Polo za obdobje 2003–2006, vzpostavljen z Uredbo (ES) št. 1382/2003 Evropskega parlamenta in Sveta ( 6 ).

Pravice in dolžnosti Komisije v zvezi z izvedbenimi ukrepi iz točke 2(b) se dodelijo agenciji.

3. Komisija lahko v smislu člena 2 zadevne uredbe na področjih iz odstavka 1 in v skladu z mnenjem odbora, vzpostavljenega s členom 24 Uredbe (ES) št. 58/2003, agencijo zadolži za opravljanje istovrstnih nalog v okviru OPKI ali drugih programov Skupnosti.

4. Sklep Komisije o pooblastilu agencije podrobno določa vse naloge, ki ji bodo zaupane, in bo v primeru dodelitve katerih koli dodatnih nalog, ki bodo morda zaupane Agenciji, ustrezno spremenjen. Komisija bo o sklepu obvestila odbor, vzpostavljen s členom 24 Uredbe (ES) št. 58/2003.

▼B

Člen 5

Organizacijska struktura

1. Agencijo upravljata upravni odbor in direktor, ki ga imenuje Komisija.

2. Člani upravnega odbora so imenovani za tri leta.

3. Direktor je imenovan za pet let.

▼M1

Člen 6

Dotacije

Agencija prejema dotacije, ki so predvidene v splošnem proračunu Evropskih skupnosti, iz sredstev, dodeljenih za program OPKI in drugi program Marco Polo ter, po potrebi, za druge programe ali ukrepe Skupnosti, katerih izvajanje je zaupano Agenciji na podlagi člena 4(3).

▼B

Člen 7

Nadzor in poročanje

Agencija je pod nadzorom Komisije in redno poroča o napredku pri izvajanju programov, za katere je odgovorna, v skladu z ureditvijo in v intervalih, določenih v aktu o prenosu.

▼M1

Člen 8

Izvrševanje administrativnega proračuna

Agencija izvršuje administrativni proračun v skladu z določbami Uredbe Komisije (ES) št. 1653/2004 ( 7 ).

( 1 ) UL L 11, 16.1.2003, str. 1.

( 2 ) UL L 176, 15.7.2003, str. 29.

( 3 ) UL L 310, 9.11.2006, str. 15.

( 4 ) UL L 328, 24.11.2006, str. 1.

( 5 ) UL L 176, 15.7.2003, str. 29.

( 6 ) UL L 196, 2.8.2003, str. 1.

( 7 ) UL L 297, 22.9.2004, str. 6.